11 हजार+ छक्के पड़े, 10 हजार से ज्यादा विकेट भी गिरे; 14 सुपर ओवर खेले गए
IPL Top Cricket Records Vs IPL 1000th Match; Mumbai Indians vs Rajasthan Royals - An Analytical Story of Records and Stats सबसे ज्यादा टाइटल, सबसे ज्यादा मैच जीतने वाली टीम, सबसे ज्यादा रन बनाने वाले बैटर, सबसे ज्यादा विकेट, चौके और छक्के, सेंचुरी और फिफ्टी
इंडियन प्रीमियर लीग (IPL) ने 15 साल में 1000 मैचों का सफर तय कर लिया है। रविवार को मुंबई के वानखेड़े स्टेडियम में टूर्नामेंट की पहली चैंपियन राजस्थान रॉयल्स और 5 बार की चैंपियन मुंबई इंडियंस के बीच ऐतिहासिक 1000वां मैच खेला गया, जिसे मुंबई ने आखिरी ओवर में 3 लगातार छक्के लगाकर जीता।
टूर्नामेंट के एक हजार मैचों में अब तक 2,94,833 रन बन चुके हैं। इनमें 1,474 खिलाड़ियों को मौका मिला, जिन्होंने 26,711 चौके और 11,302 छक्के लगाए। अब तक 14 मुकाबलों के रिजल्ट सुपर ओवर से निकले और महज 5 मैच ही बेनजीता रहे। आगे स्टोरी में हम 1000 मैचों के बाद IPL के अहम रिकॉर्ड्स जानेंगे।
सबसे पहले IPL खेल चुकीं सभी 15 टीमों की जीत-हार का रिकॉर्ड देख लीजिए...
मुंबई सबसे सफल टीम; 5 टाइटल और सबसे ज्यादा 135 मैच जीते
मुंबई इंडियन IPL की सबसे सफल टीम रही। टीम ने सबसे ज्यादा 135 मैच जीते। इतना ही नहीं, मुंबई ने 5 खिताब भी अपने नाम किए हैं। मुंबई के बाद चेन्नई 4 टाइटल के साथ लीग की दूसरी सबसे सफल टीम रही है। टीम ने 218 में से 126 मैच जीते हैं। जीत-हार की इस टेबल के सबसे निचले पायदान पर कोच्चि टस्कर्स केरला है। कोच्चि की टीम 14 में से महज 6 मैच ही जीत सकी।
78 शतक बन चुके हैं अब तक
लीग के ओवरऑल रिकॉर्ड्स की बात करें तो IPL के 1000 मैचों में 2 लाख 94 हजार 833 रन बने हैं। इनमें 1474 खिलाड़ियों ने डेब्यू किया, जिन्होंने 26,711 चौके और 11,302 छक्के लगाए। इतना ही नहीं, लीग में अब तक 10,614 विकेट भी गिर चुके हैं।
लीग के इतिहास में अब तक 78 शतक और 1509 अर्धशतक भी लगे हैं। 78वां शतक राजस्थान रॉयल्स के ओपनर यशस्वी जायसवाल ने 1000वें IPL मैच में जमाया। गेंदबाजों ने 353 मेडन ओवर्स फेंके, 1195 बार बैटर्स को जीरो पर आउट किया और 29 बार पारी में 5+ विकेट लिए।
अब IPL की टी-20 इंटरनेशनल से तुलना भी कर लेते हैं...
IPL के 14 मैच सुपरओवर में गए, T20I में 16
इंडियन प्रीमियर लीग में एक ओर 1000 मैच पूरे हो गए हैं वहीं, इंटरनेशनल टी-20 में टेस्ट खेलने वाले टॉप-12 देशों ने इस दौरान 911 मैच ही खेले। IPL में अब तक 14 मैच टाई हुए, जबकि 911 टी-20 इंटरनेशनल में 16 मैच टाई रहे। IPL के 5 मैच ही नो रिजल्ट रहे, जबकि टी-20 इंटरनेशनल के 24 मैचों का रिजल्ट नहीं निकल सका।
लोएस्ट स्कोर के मामले में टी-20 इंटरनेशनल IPL से आगे है। 12 टेस्ट प्लेइंग नेशंस के बीच हुए टी-20 इंटरनेशनल में सबसे छोटा स्कोर 45 रन का है, जो वेस्टइंडीज के नाम दर्ज है। वहीं, IPL का सबसे छोटा स्कोर 49 रन RCB ने बनाया था। सबसे बड़े स्कोर में भी इंटरनेशनल क्रिकेट ने IPL को पीछे छोड़ा। T20I में सबसे बड़ा स्कोर 278/3 रन है, जो अफगानिस्तान ने आयरलैंड के खिलाफ 23 फरवरी 2019 को देहरादून में बनाया था, जबकि IPL के सबसे बड़े स्कोर का ताज RCB के ही पास है। उसने 2013 में पुणे के खिलाफ बेंगलुरु के मैदान पर 263/5 का स्कोर खड़ा किया था।
ये IPL में अब तक हुए सुपरओवर्स के नतीजे हैं...
अब चलते हैं IPL के इंडिविजुअल्स रिकॉर्ड्स की ओर...
कोहली टॉप स्कोरर, धवन 451 रन से पीछे 
इंडियन प्रीमियर लीग के ऑलटाइम टॉप स्कोरर का ताज RCB के पूर्व कप्तान विराट कोहली के पास है। कोहली ने 231 मैचों की 223 पारियों में 129 से ज्यादा के स्ट्राइक रेट से 6957 रन बनाए हैं। उनके नाम 5 शतक और 49 अर्धशतक हैं। इस लिस्ट में दूसरा नाम PBKS के कप्तान शिखर धवन का है। धवन ने 212 मैच की 211 पारियों में 127.12 के स्ट्राइक रेट से 6506 रन बनाए हैं। धवन के नाम 2 सेंचुरी और 49 हाफ सेंचुरी हैं।
कोहली और धवन के बाद दिल्ली कैपिटल्स के कप्तान डेविड वॉर्नर का नाम तीसरे नंबर पर है। वॉर्नर ने 170 मैचों में 139.41 के स्ट्राइक रेट से 6187 रन बनाए हैं। वॉर्नर के नाम 4 सेंचुरी और 58 फिफ्टी हैं।
ब्रॉवो के नाम सबसे ज्यादा विकेट, चहल भी पीछे नहीं
IPL में सबसे ज्यादा विकेट लेने वाले गेंदबाजों की लिस्ट में पहला नाम CSK के पूर्व ऑलराउंडर ड्वेन ब्रॉवो का है। इस कैरेबियाई बॉलिंग ऑलराउंडर ने 161 मैचों की 158 पारियों में 17.05 के स्ट्राइक रेट से 183 विकेट चटकाए हैं। उन्होंने 8.38 की इकोनॉमी से 516 ओवर में 4359 रन खर्च किए।
टॉप विकेट टेकर की सूची में राजस्थान रॉयल्स के युजवेंद्र चहल ब्रॉवो से महज 5 विकेट पीछे हैं। चहल ने 140 मैच की 139 पारियों में 17.16 के स्ट्राइक रेट से 178 विकेट चटकाए हैं। चहल ने 508 ओवर में 7.67 की इकोनॉमी से 3903 रन खर्च किए हैं।
टॉप गेंदबाजों की सूची में लसिथ मलिंगा तीसरे नंबर पर हैं। उन्होंने 122 मैचों में 16.63 के स्ट्राइक रेट से 170 विकेट लिए हैं। उन्होंने 471 ओवर में 7.14 की इकोनॉमी से 3366 रन दिए।
धवन ने जमाए सबसे ज्यादा चौके 
IPL में सबसे ज्यादा चौके लगाने के मामले में PBKS के कप्तान शिखर धवन सबसे आगे हैं। धवन ने 212 मैच में 734 चौके जमाए हैं। उन्होंने लीग के 212 मैचों में 127.12 के स्ट्राइक रेट से 6506 रन बटोरे हैं। सबसे ज्यादा चौके मारने में डेविड वॉर्नर दूसरे नंबर पर हैं। वॉर्नर के नाम 621 चौके हैं। कोहली इस रिकॉर्ड में तीसरे नंबर पर हैं।
गेल ने जड़े सबसे ज्यादा छक्के, कोई आस-पास भी नहीं
इंडियन प्रीमियर लीग में सबसे ज्यादा छक्के जमाने का रिकॉर्ड RCB के पूर्व बल्लेबाज क्रिस गेल के नाम दर्ज है। उन्होंने 142 IPL मैचों में 357 छक्के जमाए हैं। उनके नाम 148.96 के स्ट्राइक रेट से 4965 रन दर्ज हैं। गेल ने 6 सेंचुरी और 31 फिफ्टी जमाई हैं।
सिक्सर किंग की सूची में गेल के बाद पूर्व RCB बल्लेबाज एबी डिविलियर्स का नाम आता है। एबी ने 184 मैचों में 251 छक्के जमाए हैं। उनके नाम 151.68 के स्ट्राइक रेट से 5162 रन दर्ज हैं।
इस सूची में इन दोनों दिग्गजों का पीछा भारतीय कप्तान रोहित शर्मा कर रहे हैं। शर्मा ने लीग में अब तक 250 छक्के लमाए हैं। वे डिविलियर्स के रिकॉर्ड से एक सिक्स दूर हैं। रोहित ने लीग के 235 मैचों में 129.97 के स्ट्राइक रेट से 6063 रन बनाए हैं। रोहित के खाते में एक शतक और 41 अर्धशतक दर्ज हैं।
फिफ्टी जमाने में माहिर हैं वॉर्नर
चौकों-छक्कों के बाद फिफ्टी की बात करें तो दिल्ली के कप्तान डेविड वॉर्नर का कोई तोड़ नहीं हैं। वॉर्नर लीग में 59 अर्धशतक जमा चुके हैं। विराट कोहली और शिखर धवन 49-49 अर्धशतकों के साथ वॉर्नर का पीछा कर रहे हैं।
गेल के नाम सबसे ज्यादा शतक
टूर्नामें में सबसे ज्यादा सेंचुरी क्रिस गेल ने जमाई है। उन्होंने नाम 6 शतक दर्ज हैं। विराट कोहली और जोस बटलर 5-5 शतकों के साथ गेल के रिकॉर्ड का पीछा कर रहे हैं। अब यह देखना रोचक है कि गेल के रिकॉर्ड की बराबरी कौन करता है और कौन उनके रिकॉर्ड को तोड़ता है।
अमित मिश्रा हैट्रिक के बादशाह
IPL में जब भी हैट्रिक की चर्चा होती है तो पहला नाम स्पिनर अमित मिश्रा का नाम सबसे पहले आता है। मिश्रा लीग में तीन बार हैट्रिक ले चुके हैं। उनके नाम लीग में सबसे ज्यादा हैट्रिक लेने का रिकाॅर्ड है। हैट्रिक लेने वाले गेंदबाजों में अमित मिश्रा के बाद युवराज सिंह का नाम आता है। युवी लीग में दो हैट्रिक ले चुके हैं।
रैना ने लिए सबसे ज्यादा कैच, विकेट के पीछे धोनी सबसे आगे
IPL में सबसे ज्यादा कैच लेने का रिकॉर्ड सुरेश रैना के नाम है। रैना ने बतौर फील्डर 109 कैच पकड़े हैं। कायरन पोलार्ड 103 और विराट कोहली 101 कैच के साथ रैना के रिकॉर्ड का पीछा कर रहे हैं। वहीं बतौर विकेट कीपर सबसे ज्यादा कैच CSK के कप्तान महेंद्र सिंह धोनी ने लिए हैं। धोनी के नाम 137 कैच हैं। दिनेश कार्तिक 131 कैच के साथ धोनी के रिकॉर्ड का पीछा कर रहे हैं।
गेल ने खेली थी लीग की सबसे बड़ी पारी
IPL में सबसे बड़ा इंडीविजुअल स्कोर क्रिस गेल ने बनाया है। गेल ने पुणे वॉरियर्स के खिलाफ 2013 में नाबाद 175 रन बनाए थे। गेल ने ब्रैंडन मैक्कुलम के 158 रनों का रिकॉर्ड तोड़ा था, जो मैक्कुलम ने 2008 में रॉयल चैलेंजर्स बेंगलुरु के खिलाफ बनाया था। इस लिस्ट में तीसरा नाम क्विंटन डी कॉक का है। उन्होंने कोलकाता नाइट राइडर्स के खिलाफ 2022 में नाबाद 140 रन की पारी खेली थी। डीकॉक के बाद एबी डिविलियर्स और केएल राहुल का नंबर आता है।
वॉर्नर, ब्रावो, वॉटसन टॉप विदेशी प्लेयर्स 
IPL में पहले सीजन से अब तक विदेशी खिलाड़ियों में ऑस्ट्रेलिया और वेस्टइंडीज के प्लेयर्स का ही दबदबा रहा। टॉप-3 विदेशी बैटर की लिस्ट में भी इन्हीं देशों के खिलाड़ी शामिल हैं। ऑस्ट्रेलिया के डेविड वॉर्नर 6187 रन पूरे कर चुके हैं, वहीं साउथ अफ्रीका के एबी डिविलियर्स ने 5 हजार से ज्यादा और वेस्टइंडीज के क्रिस गेल ने करीब 5 हजार IPL रन बनाए हैं।
बॉलर्स में भी वेस्टइंडीज के ड्वेन ब्रावो टॉप विदेशी बॉलर हैं, उन्होंने IPL में सबसे ज्यादा 183 विकेट लिए हैं। उनके बाद विदेशियों में श्रीलंका के लसिथ मलिंगा ने 170 और वेस्टइंडीज के सुनील नरेन ने 159 विकेट लिए हैं।
ऑलराउंडर्स में ऑस्ट्रेलिया के शेन वॉटसन, वेस्टइंडीज के कायरन पोलार्ड और आंद्रे रसेल जैसे प्लेयर्स टॉप पर हैं। वॉटसन ने जहां करीब 4000 रन बनाने के साथ 92 विकेट लिए हैं। वहीं रसेल ने 2000 से ज्यादा रन बनाने के साथ 95 विकेट लिए हैं और मुंबई से खेलने वाले पोलार्ड ने साढे़ 3 हजार के करीब रन बनाने के साथ 69 विकेट भी लिए हैं।
कोहली, चहल, जडेजा टॉप भारतीय 
रॉयल चैलेंजर्स बेंगलुरु के पूर्व कप्तान IPL के टॉप बैटर हैं। वह 7000 रन बनाने से 43 रन ही दूर हैं, उनके बाद शिखर धवन और रोहित शर्मा जैसे बैटर भी हैं, जो 6000 से ज्यादा IPL रन पूरे कर चुके हैं।
गेंदबाजों में युजवेंद्र चहल ने IPL में ड्वेन ब्रावो के बाद सबसे ज्यादा 178 विकेट लिए हैं। उनके बाद रविचंद्रन अश्विन, पीयूष चावला, अमित मिश्रा और भुवनेश्वर कुमार जैसे गेंदबाजों ने भी 160 से ज्यादा विकेट लिए हैं।
ऑलराउंडर्स में रवींद्र जडेजा टॉप भारतीय हैं, उन्होंने 218 मैचों में ढाई हजार रन बनाने के साथ 143 विकेट भी लिए हैं। उनके अलावा युसुफ पठान, हार्दिक पंड्या, अक्षर पटेल और युवराज सिंह जैसे खिलाड़ियों ने भी बतौर ऑलराउंडर अच्छा प्रदर्शन किया है।
RCB के नाम सबसे बड़ा स्कोर 
रॉयल चैलेंजर्स बेंगलुरु ने IPL में 24 बार 200 से ज्यादा रन बनाए हैं, उनसे ज्यादा चेन्नई सुपर किंग्स ही 27 बार 200 रन के आंकड़े को पार कर सकी है। इन्हीं 2 टीमों के नाम IPL के टॉप-6 में से 4 स्कोर हैं। बेंगलुरु तो टॉप-3 में 2 बार काबिज है। टीम ने 2013 में पुणे वॉरियर्स इंडिया के खिलाफ 263 रन का विशाल स्कोर खड़ा किया था।
RCB के बाद 28 अप्रैल को ही लखनऊ सुपरजायंट्स ने पंजाब किंग्स के खिलाफ IPL का दूसरा सबसे बड़ा स्कोर 257 रन बनाया। 2016 में गुजरात लायंस के खिलाफ RCB ने 248 रन बनाए थे, जो टूर्नामेंट इतिहास का तीसरा सबसे बड़ा स्कोर है।
RCB 4 बार 70 से कम पर ऑलआउट हुई
23 अप्रैल 2013 को बेंगलुरु ने सबसे बड़ा स्कोर बनाया था, उसके 4 साल बाद 23 अप्रैल 2017 को कोलकाता के खिलाफ टीम महज 49 रन पर ऑलआउट हो गई। बेंगलुरु के अलावा कोई भी टीम IPL में 50 या उससे कम के स्कोर पर अब तक ऑलआउट नहीं हुई है।
2009 में राजस्थान RCB के खिलाफ ही 58 पर ऑलआउट हो गई थी। ये स्कोर 2017 तक टूर्नामेंट का सबसे छोटा स्कोर रहा। इनके अलावा दिल्ली 66 और 67 पर ऑलआउट हो चुकी है। कोलकाता भी 67 पर ऑलआउट हुई है। वहीं टॉप-8 सबसे कम स्कोर में बेंगलुरु के नाम 4 स्कोर हैं, सभी 70 से कम के हैं।
प्लेयर ऑफ द टूर्नामेंट पर विदेशियों का दबदबा
IPL का फुल-फॉर्म वैसे तो इंडियन प्रीमियर लीग है, लेकिन टूर्नामेंट के 15 सीजन में अब तक 3 ही भारतीय प्लेयर ऑफ द टूर्नामेंट का अवॉर्ड जीत सके हैं। 12 बार ये अवॉर्ड विदेशी प्लेयर्स के नाम ही गया। वेस्टइंडीज के 5 और ऑस्ट्रेलिया के प्लेयर्स ने 4 बार इस अवॉर्ड को जीता है। वहीं भारत और इंग्लैंड के हिस्से 3-3 बार यह अवॉर्ड आया।
2010 में सचिन तेंदुलकर प्लेयर ऑफ द टूर्नामेंट बने थे, उन्होंने मुंबई के लिए 618 रन बनाते हुए टीम को फाइनल में पहुंचाया था। सचिन के अलावा 2016 में विराट कोहली और 2021 में हर्षल पटेल प्लेयर ऑफ द टूर्नामेंट बने थे। दोनों ने RCB से खेलते हुए ये अवॉर्ड जीता था।
पिछले साल राजस्थान के जोस बटलर ने अवॉर्ड जीता था, उन्होंने सीजन में 863 रन बनाए थे। वहीं 2008 में राजस्थान के शेन वॉटसन पहले सीजन के प्लेयर ऑफ द टूर्नामेंट बने थे। उन्होंने 472 रन बनाने के साथ 15 विकेट भी लिए थे। वॉटसन ने 2013 में भी ये अवॉर्ड जीता था, उनके अलावा आंद्रे रसेल और सुनील नरेन भी 2 बार इस अवॉर्ड को जीत चुके हैं।
आखिर में IPL से जुड़े कुछ इंटरेस्टिंग फैक्ट्स
स्पोर्ट्स की अन्य खबरें भी पढ़ें। 
धोनी ने दो बॉल पर दो सिक्स लगाए:रहाणे ने छोड़ा करन का कैच, तमिलनाडु CM स्टालिन मैच देखने पहुंचे; मोमेंट्स
IPL में रविवार के दिन पहला मुकाबला चेन्नई सुपर किंग्स और पंजाब किंग्स के बीच खेला गया। चेन्नई के चेपॉक मैदान पर CSK ने टॉस जीतकर पहले बैटिंग करते हुए 20 ओवर में 4 विकेट पर 200 रन बनाए। जवाब में पंजाब के बल्लेबाजों ने 20 ओवर में 201 रन टारगेट चेज कर लिया। पूरी खबर पढ़ने के लिए यहां क्लिक करें। 
यशस्वी का पहला शतक:डेविड के 3 लगातार छक्कों से जीता MI, संदीप शर्मा का डाइविंग कैच; 1000वें IPL मैच के मोमेंट्स
इंडियन प्रीमियर लीग (IPL) का 1000वां मैच बेहद रोमांचक रहा। 5 बार की चैंपियन मुंबई इंडियंस ने पहले सीजन की चैंपियन राजस्थान रॉयल्स को आखिरी ओवर में 6 विकेट से हराया। मुंबई को 6 गेंद पर 17 रन की जरूरत थी, टिम डेविड ने जेसन होल्डर को 3 लगातार छक्के लगाकर 3 गेंद पहले ही मैच खत्म कर दिया।​​​​​​​ पूरी खबर पढ़ने के लिए यहां क्लिक करें। 